看雲
作者：張鎡
朝代：宋

paragraphs: 老夫自從歸南湖，兩眼用處不敢虛。
對人豈暇作青白，尚乃懶閲燈前書。
只將看山并看水，山愛煙晴水風起。
今朝所向更出奇，極目陰雲滿空裏。
千千百百巨石堆，一一十十猛獸來。
春濤忽捲大海動，曉陣漸壓孤城摧。
當中一抹如龍卧，頭角深藏鱗鬣大。
濛鴻杳渺却斜明，高烏爭飛欲驚墮。
須臾變化疑有神，億萬里碧無點塵。
以知傑觀我已得，模寫詎肯煩他人。
歸來爲渠急揮掃，自笑粗狂乏新巧。
莫言雲去沒人知，處處是雲雲是詩。